
Abstrak

Kajian kes ini meneliti aplikasi Terapi Realiti (RT) berasaskan model WDEP dalam konteks kaunseling terhadap seorang remaja perempuan yang berdepan dengan isu harga diri rendah, pengasingan sosial, dan tekanan keluarga. Kajian ini dijalankan bagi memahami proses pelaksanaan RT serta kesannya terhadap perkembangan kecekapan kendiri dan keyakinan diri klien. Sepanjang lapan sesi kaunseling, intervensi berfokus kepada eksplorasi keperluan psikologi, menilai keberkesanan tingkah laku semasa, serta pembangunan pelan tindakan realistik dan adaptif. Kaedah seperti penilaian kendiri, main peranan, dan reframing digunakan bagi memperkukuh kesedaran kendiri serta kecekapan dalam pengurusan emosi dan hubungan sosial. Dapatan menunjukkan peningkatan dalam keupayaan membuat keputusan, kemahiran komunikasi, dan penetapan sempadan peribadi. Kajian ini menonjolkan potensi Terapi Realiti sebagai pendekatan kaunseling yang berkesan dalam memperkukuh kecekapan kendiri dan keyakinan diri remaja, di samping menekankan kepentingan kepekaan budaya dan pelaksanaan prinsip SAMIC secara konsisten. 

